DYUNG 20
Lyi Dvci
(Lyi 5:1-21)
1Hai zis gas Mangso taiq dang tsain nghuot. 2Ngos gas namoq jons duot nyeis Egutu masyah shwih thuq los, Yhensain, namoq dah Mangso nghuot.
3Ngos mas lai las gohtoeu mangso lhyi vpaiq.
4Nvng nah xiklyis maukhung thoq, nyeisjvng thoq, nyeisjvng khau jeis mas nyeis dah vyhang dah gungslho vkuot.5Nvng phvra lyis gop las vpaiq: khasoeh ge lyis ngos Yhensain, nah Mangso nghuot las ngos yah byi zis ma gis bos. Ngos lyis hoeng bang thoq mas nyamoq dah vnyau vshih somh caiq nyei caiq jweh shoq joeng cho she kat.6Nghuot laus eq ngos lyis jyet las ngah lyi chank bang lyis gas vkhyoengh vmons caiq jweh shoq ngos jyetdap cho chixoeuq.
7Ngah nyings lyis ma gis dah nghamh toeuq yvmas vyhung: khasoeh ge lyis ngos Yhensain, nah Mangso ka ngah nyings lyis ma jus khyvlyis yhung soeu hank lyis laus eq joeng das.
8No nyeih lyis gyingshang nhang das zis soh aq.9Nvng nah muh zwi khank das zis khyuk nyeih yoh.10Nyhet vnyeih gas No nyeih nghuot las ngos lyis kyauh chah. Hauh nyeih lyis hank eq muh ma gis zwi, nvng eq, nah lo jens, nah jons jens, nah gaunyhauq jens, nah mau mas nyeis dah lvbaus eq muh ma gis zwi. 11Hau khyuk nyeih gyo lyis ngos Yhensain ka maukhung yahge nyeisjvng, thomh yahge houmha bos zis dvnganh lyis gvnkhanh toh, nghuot laus eq nyhet vnyeih lyis gas ngos no nyeis. Housoeh yvmvyah ngos Yhensain ka hauh No nyeih lyis shvmanh las gyingshang nhang toh.
12Ngos nvng lyis dyei nyeis mau mas nah kang xing bas jungh, nah ungwes uwus lyis phauh nyang aq.
13Dius vsat.
14Nyi shuot lvng vshuot.
15Vkhauh.
16Nah yhenkyoh lyis ma ying kanghjyoeng vkat.
17Nah yhenkyoh yhen lhyi v-omes; nyah yhensain nyhiq, nyah jons jens, nyah noeu, nyah mauhlyihzoe, nyang sain dah vyhang cha lhyi eq nyoq vnoq, ge.
Dius jens Gyuk
(Lyi 5:22-33)
18Dius jens maujau jau thwe, lvbuh nyings thwe xauhgyo, maunyoq nyik zis yahge nyikhauh nhoenk toh boms lyis nyvng lyis, nyamoq gyuk las nvn zis yah we we mas tsain yap joq.19Nyamoq Moshe lhyi taiq zis gas, Nvng ngamoq lyis taiq lyis ngamoq gyo das; Mangso ngamoq lyis taiq lyis ngamoq shei das zis chiqh, ge.
20Moshe toeuh zis gas, Vgyuk goh, Mangso ka namoq lyis shi yoeuh das xiklyis eq, namoq yaunos ma kuot bas jungh, nyah domsyos gyo nyeis nhang das xiklyis dvgyoh los, ge. 21Dius jens we we mas yap joq shih las, Moshe ka Mangso nyeis, jyommauh noq yvmas ni loh.
Phon Lyi
22Yhensain ka Israel jens lyis taiq aq ge Moshe lhyi vmingh dyei. Ngos namoq lyis maukhung mhayah khasoeh jis zis gas namoq nyvng goeus. 23Ngos lyis paiq cho mha, namoq nyang xiklyis ngwis phvra, xing phvra vkuot. 24Namoq ngah xiklyis tsoh phon ci geh. Houmha namoq ngheq dyei das jyungshuk yahge namoq dah nyenstap jyungshuk oen das namoq yvng shvbeq yahge noeu yoh dyei das. Ngah nyings yoeus joqyos khanghmuh mas ngos namoq jyank mas jweh las namoq lyis shvmanh dyei das. 25Namoq ngah xiklyis luk yah phon ci lhyi, tsan toh luk yah vci goh; thyeq yhung lha ci dah phon ka vwot v-oeu nghuot. 26Ngah phon thoq mas doq das zvmlhangh vkuot; kuot las houmha doq lyis nah shohchen nyvng das.